                                                                                                                 Anexa nr.1
   la proiectul de hotărâre
PROCEDURA
privind aprobarea scutirii de la plata majorărilor de întârziere aferente obligațiilor fiscale, constând în impozite și taxe locale datorate bugetului local de către persoanele fizice care au calitatea de contribuabili ai comunei Ciocănești, județul Dâmbovița
Art.1 - Dispoziții generale:
	(1) Prezenta procedură se aplică persoanelor fizice care la data intrării în vigoare a prezentei proceduri, datorează majorări de întârziere bugetului local al comunei Ciocănești pentru neachitarea obligațiilor fiscale restante la plată, calculate în limita termenului de prescripție prevăzut de actele normative în vigoare.
(2)  Prezenta procedură se aplică pe raza administrativ-teritorială a comunei Ciocănești și va fi adoptată prin hotărâre a Consiliului Local.
Art.2 - Obiectivul și scopul procedurii:
Este reprezentat de atragerea de venituri cu celeritate la bugetul local, precum și respectarea principiului egalității de tratament, respectiv stabilirea în mod nediscriminatoriu a criteriilor și mijloacelor de acordre a facilităților fiscale.
Art.3 - Durata aplicării procedurii:
Prezenta procedură intră în vigoare începând cu data aprobării acesteia și este valabilă până la data 31 octombrie 2025, pentru scutirea la plată a majorărilor de întârziere aferente obligațiilor fiscale restante la data achitării integrale a obligațiilor.
Art.4 - Cadrul legal:
Conform prevederilor art.185 alin.(1) lit. b) din Legea nr. 207/2015 privind Codul de procedură fiscală, cu modificările și completările ulterioare ”la cererea temeinic justificată a contribuabilului, organul fiscal local poate acorda pentru obligațiile fiscale restante următoarele înlesniri la plată: ”scutiri sau reduceri de majorări de întârziere”.

Art.5 - Criterii și condiții de acordare a facilității:
Scutirile ce vor fi acordate prin prezenta procedură, sunt cele prevăzute de noul Cod de procedură fiscală, în cuprinsul art.185 alin.(1) lit. b), respectiv scutiri de majorări de  întârziere.         De prezenta procedură pot beneficia persoanele fizice, care îndeplinesc cumulativ următoarele condiții:
a) să achite toate obligațiile fiscale datorate bugetului local (inclusiv amenzile), în termen de 30 de zile de la data depunerii cererii, mai puțin obligațiile fiscale accesorii pentru care solicită acordarea scutirii. Scutirea se aplică majorărilor aferente obligațiilor principale, constând în impozite si taxe locale, redevențe și chirii datorate bugetului local aflate în evidența fiscală a Primăriei comunei Ciocănești.
b) să depună cererea pentru a beneficia de aceste faciltăți, până cel târziu 31 octombrie 2025 inclusiv.
c) scutirea se acordă în cotă de 100% asupra majorărilor aferente obligațiilor bugetare stinse până la 31 octombrie 2025. Dacă o persoană fizică are mai multe tipuri de obligații către bugetul local al U.A.T.Ciocănești și face plata integral numai pentru un anumit impozit, taxa, chirie, redevență, procedura de scutire se aplică numai pentru majorările aferente respectivului impozit, taxă, chirie sau redevență datorată.
Documentația necesară care însoțește cerea de acordare a facilității, va conține:
a) copia actului prin care se poate face dovada proprietății (titlu de proprietate, contract de vânzare-cumpărare, certificat de moștenitor, extras de carte funciară actualizat la zi);
b) copia actului de identitatete al contribuabilului și consimțământul acestuia;
c) dovada achitării obligațiilor pentru care se solicită scutirea;
d) certificat de atestare fiscală, care se va elibera din oficiu și va cuprinde obligațiile existente în sold la data eliberării acestuia.
Art.6 - Modalități de implementare a procedurii:
a) solicitarea va fi analizată de compartimentul de specialitate în termen de 15 zile de la data înregistrării acesteia. În urma analizei efectuate se va întocmi un referat care va fi supus spre aprobare Primarului comunei Ciocănești, fără a fi necesară aprobarea fiecărei cereri prin hotărâre a Consiliului local. În baza referatului de acordare/neacordare, se va emite de către compartimentul de specialitate, Decizia privind acordarea/neacordarea facilității;
b) Operarea efectivă a facilităților acordate va fi efectuată de către compartimentul de specialitate în baza referatului aprobat de către Primarul comunei Ciocănești și a Deciziei de calcul a majorărilor de întârziere aferente obligațiilor fiscale datorate bugetului local al comunei Ciocănești, pentru care sunt îndeplinite condițiile prevăzute de prezenta procedură, după care vor fi scăzute din evidențele fiscale, despre acest lucru fiind înștiințată persoana fizică care a depus solicitarea, în termen de 30 de zile. 
c) Compartimentul de specialitate verifică îndeplinirea condiției privind achitarea integrală la data solicitării a obligațiilor fiscale datorate bugetului local al comunei Ciocănești, pentru care se solicită scutirea, precum și respectarea oricărei prevederi a prezentei proceduri.
d) În cazul în care persoana fizică nu este eligibilă raportat la condițiile prezentei proceduri, compartimentul de specialitate îi va comunica în scris acest lucru.
e) Dacă cererea pentru acordarea de înlesniri la plată nu este completă și sau nu este însoțită de documentele prevăzute, compartimentul de specialitate va transmite o înștiințare contribuabilului prin care se va solicita completarea cererii/documentației. În acest caz, termenul de evaluare prevăzut la art.5 curge de la data la care cererea este considerată completă.
f) Scutirea de la plata majorărilor de întârziere nu se acordă pentru obligațiile fiscale stinse prin poprire.

                                                                                                                  Avizează,
                                                                                                Conform art.243 alin.(1) lit.a)
                                                                                      din O.U.G. nr.57/2019   
                    PRIMAR,                                          SECRETARUL GENERAL AL COMUNEI,
              …………………..                                                ………………….………
              ION-CIPRIAN Nilă                                                      jr. VIORICA Mânzu


